Guide for å overleve når Ackles treffer Oslo på fredag.

Når starter konserten?

Dørene på Gamla åpner klokka 21:00, det vil si klokka ni om kvelden.

Når bør jeg møte opp?

Selv om dette er Stephen Ackles’ comeback-konsert holder det å møte opp klokka 21. Husk at det ikke er vits å dytte og stresse i køen på vei inn eller inne på konserten – det er plass til alle som har billett!

Hvordan kommer jeg meg til Gamla?

Du kan ta trikk eller buss til Stortorvet, eller T-bane til Stortinget og gå derfra. Ellers kan du ta drosje, gå, sykle eller bruke longboard. Hvis du bor i en annen by enn Oslo må du komme deg til Oslo først, for eksempel med fly, buss, flybuss eller flytog.

(Ackles-konsertguiden fortsetter under kartet)

Hva bør jeg være obs på før konserten?

Det er spesielt viktig å huske å få i seg nok mat og drikke dersom du planlegger å dra ut til konsertområdet tidlig på dagen. Med for lite energi og væske i kroppen er det fort gjort å bli utmattet i kaoset inne på konserten! Du må også huske å ha på deg klær. Det er ikke lov å gå naken på konsert.

Hva kan jeg ta med inn på konserten?

En håndveske eller liten sekk er greit, men større bagasje er ikke tillatt. Den kan oppbevares på Oslo Sentralstasjon. Du kan ha med plakater – men ikke stenger og stolper som de er festet i. Gressklippere, motoriserte kjøretøy og tremenninger er ikke tillatt. Drikkeflasker og paraply er også forbudt.

Hvordan oppfører jeg meg inne på konserten?

Ikke dytt unødvendig mye – det er plass til alle, og det er ubehagelig for andre å bli dyttet. Det er heller ikke lov til å sitte på skuldrene til andre under konserten, da ødelegger du sikten deres. Vær omtenksom mot andre og hold hodet kaldt!

Hvordan finner jeg frem på området utenfor Gamla?

Se kartet øverst i saken!

Hva gjør jeg dersom jeg kommer bort fra de jeg går på konsert med?

Det beste er å avtale et sted dere møtes dersom dere mister hverandre inne på konserten. Det kan bli mye trengsel og lett å bli drevet bort fra hverandre. Dere kan avtale et kodeord (såkalt “safeword”) dere kan rope ut hvis dere forsvinner fra hverandre. Eksempel på kodeord kan være: “biff”, “loppemarked” eller “sjeselong”.

Direkte: Følg kaoset via webstream her!

Kan jeg ta bilder på konserten?

Du kan ta bilder og filme med mobilen eller et lite kamera uten profesjonell linse. Større, profesjonelt foto- og videoutstyr eller egne kamera-/lydmenn er ikke tillatt.

Vil mobilnettet fungerer under konserten?

Det er vanskelig å si på forhånd, men etter alt å dømme kommer nettet til å funke greit.

Hvilke låter kommer Ackles til å spille?

Han kommer nok til å spille “Satan” og andre låter fra det nye albumet sitt “For More Than Only Tonight”.

Jeg har kjøpt VIP-billetter eller Meet & Greet – hva gjør jeg?

Stephen skal spise på TGI Friday’s på Karl Johan i femtida, du kan stikke ned der og hilse på.

Aller viktigst: Ta vare på hverandre, unngå å dytte, og husk å spise og drikke gjennom dagen. Under kan du varme opp med en av Ackles’ største hits. Ha en god konsert!

Siste humorsaker: